የሞያሌ አዋሳኝ ድንበር የሰላም ኮሚቴ እንደሚቋቋም ተገለጸ
በሞያሌ አዋሳኝ ድንበር ዘላቂ ሰላም ላይ የሚሰራ ኮሚቴ በቅርቡ እንደሚቋቋም የሞያሌ አዋሳኝ ድንበር ክልላዊ ጉባኤ መድረክ ላይ ተገለጸ፡፡ለሁለት ቀናት በቆየው ጉባኤ ከኢትዮጵያና ኬንያ እንዲሁም ከተባበሩት መንግስታት ድርጅት የተወከሉ ከፍተኛ ባለሥልጣናት ተገኝተዋል።ጉባኤው ለሞያሌ አጎራባች የሆኑ ማህበረሰቦች ግጭትን አስወግደው በሰላም የሚኖሩበትን ሁኔታ እውን ለማድረግ መክሯል፤ ባህላዊ የግጭት አፈታት መንገዶችን ጥቅም ላይ ማዋል በሚቻልበት አግባብ ላይም በስፋት ተወያይቷል፡፡በመድረኩ ላይ የሠላም ሚኒስትር ዴኤታ አቶ ዘይኑ ጀማል እንደገለጹት ኢትዮጵያና ኬንያ ያለምንም ግጭት ለዘመናት እንደኖሩ አስታውሰው፣ አገራቱ ረጅም የጋራ ድንበር፣ የጋራ ቋንቋና የጋራ ባህል ያላቸው መሆኑንም ጠቁመዋል፡፡ከቅርብ ጊዜ ወዲህ ግን ግጭቶች በድንበሩ አካባቢ እየሰተስተዋሉ ሲሆን፣ የግጭቶቹ ዋንኛ መንስኤ ድህነት መሆኑን አንስተዋል፡፡ ግጭቶቹ በነዋሪዎች ላይ ቀላል የማይባል ጉዳት አድርሰዋል ብለዋል፡፡ በመሆኑም ሠላምና ልማትን ዘላቂ በሆነ መልኩ ማረጋጋጥ መፍትሄ እንደሆነ ገልጸዋል፡፡የሁለቱ አገራት መሪዎች፣ ጠቅላይ ሚኒስትር አብይ አሕመድና ፕሬዝዳንት ኡሁሩ ኬንያታ፣ በተገናኙበት ወቅት በድንበር አካባቢ ያለውን ግጭት ለመፍታት መወያየታቸውንና ቁርጠኛ መሆናቸውን አቶ ዘይኑ አስታውሰዋል፡፡የኬንያ ፌዴራላዊ አስተዳደር ዋና ጸሐፊ ቱዌያ ሁሴን በበኩላቸው ሽብረተኝነት የሚፈጠረው ግጭቶች ባሉበት አካከባቢ መሆኑን ጠቁመው፣ የሁለቱም አገራት ዜጎች ሰላምና ልማትን በአካባቢው ለማረጋገጥ መስራት አለባቸው ብለዋል፡፡በአገራቱ መሪዎች ደረጃ እየተወሰዱ ያሉት መፍትሔዎች ሊበረታቱ እንደሚገባ ጠቁመው፣ ባሕላዊና ኃይማኖታዊ የግጭት መፍቻ ዘዴዎችም ጉልህ አስተዋፅኦ እንዳላቸው አክለው ገልጸዋል፡፡የአውሮፓ ሕብረት ከ2013 ዓ.ም ጀምሮ ለአካባቢው ድጋፉን እያደረገ እንደሆነ በመድረኩ ተጠቅሷል፡፡ 